Årsberetning 2024 fra Løypegruppa.

Løypegruppa har i 2024 bestått av: Morten Skadsem, leder, Terje Elgetun, Morten Jensen. Jan Otto Johansen, Terje Lie, Tom Olaussen og Viggo Løvås. Dessuten deltar Jan-Erik Bjerkeli, Egil Helberg, John Lundquist, Hans Nossen

Løypekjøring
De første ukene av året hadde vi ganske stabilt med snø. Tom og Jan Otto kjørte skispor i lysløypa så lenge det var snø nok til det, også innover Siljedalen. Jan Ottos sønn hjalp også til ved et par anledninger.

Barmarksesongen
Arbeidet startet opp 2. april med vedlikeholdsarbeid i Skianlegget og ved Ertehytta i samarbeid med vedlikeholdsgruppa. En god del arbeid med lekeapparatene og gressklipping. 

Gruppa har ryddet langs stier for ny vegetasjon og for vindfall.  Det er forsterket/reparert og bygget nye klopper flere steder, i tillegg litt nymerking. Særlig har dette arbeidet vært langs Olavsleden. Skiltene langs stiene har blitt ettersett og oppfrisket, og en del nye skilt er satt opp i området rundt Lille Erte – både langs stiene og i lysløypa. Arbeid med skilt er også gjort noen steder langs Hallevägen og ved Skårefjell. To måneder av høstsesongen gikk med til vegetasjonsrydding og trefelling langs lysløypa og Vinterveien. Gapahuken ved Angerstjern er blitt inspisert og funnet i god stand.

Hallevägen
Hallevägen må vel nå sies å være satt helt istand; det gjensto noe etterarbeid. Det siste vippeskiltet ble satt opp ved hulveien i Fuglesangskogen, og skiltet ved Halden stasjon er endelig kommet opp. Langs Svartkolltjerna er det laget fire nye klopper, og skiltingen ved Trondsholtet er bedret.

Og hyggeturer med bål ved gapahuk Angerstjern og ved Sagtjern!

Litt statistikk
Det er utført 775,5 timeverk med dugnadsarbeid fra Løypegruppa. Av dette er 98 timeverk brukt på Hallevägen.
